IRV begin veldtog om opposisie 'te red' | Maroela Media
"Dit is 'n party sonder rigting en identiteit en as hy steeks en doof bly vir die raad van mense wat glo in 'n ware, liberale demokrasie, ook 'n party sonder 'n toekoms."
Só het die Instituut vir Rasseverhoudinge (IRV) die DA Maandag beskryf tydens die bekendstelling van sy #SaveTheOpposition-veldtog. Die IRV sê die belang van só 'n veldtog het die afgelope week baie duidelik geword toe die faksiegevegte in die DA in die openbaar voortgesit is.
Die doel van die veldtog is om uit te lig wat gedoen moet word om te verseker dat opposisiepartye 'n teenwig bly vir die regering se implementering van vernietigende beleid. Die instituut sê opposisiepartye het 'n morele en grondwetlike verpligting om die stem van magtelose en gewone Suid-Afrikaners te wees.
"Die DA, as die land se amptelike opposisie, moet verantwoordbaar gehou en van kaping gered word," het Hermann Pretorius, veldtogkoördineerder van die IRV, in 'n verklaring gesê.
Die organisasie sê hy word daarvan beskuldig dat hy in die DA se sake inmeng, maar dat politici wat hom hiervan beskuldig goed weet dit is die werk van enige denkstigting om presies dít te doen. "Ons meng voortdurend in by die sake van ondernemings, die regering én politieke partye om steun te werf vir beleid wat Suid-Afrika se sukses en die vooruitstrewendheid van al sy mense gaan verseker."
Die IRV sê Phumzile van Damme, 'n DA-LP, het die instituut as "honger hiënas" bestempel, terwyl sy self rassespanning in die party veroorsaak het én ondersoek word vir haar beweerde aanranding van 'n lid van die publiek.
Die IRV sê DA-LP Luyolo Mphithi het op Twitter gesê die IRV het sy "masker lankal afgehaal" en probeer vanuit 'n agterdeur demokrasie bewerkstellig. Die instituut sê Mphithi is dieselfde persoon wat die DA tot die parlement bevorder het nadat hy die rasseherrie in Schweizer-Reneke – waar 'n onderwyseres van rassisme beskuldig is – ontketen het.
Johannesburgse burgemeester Herman Mashaba, wat glo deur die DA ondersoek word omdat hy 'n kollega op rasgebaseerde grondslag bygekom het, het die IRV se betrokkenheid by DA-sake as kommerwekkend bestempel en John Steenhuisen, die DA se hoofsweep, het ook op Twitter teen die IRV uitgevaar.
"Die afgelope week se gebeure asook die gedrag van dié senior verteenwoordigers het dit pynlik duidelik gemaak hoe belangrik dit is vir gewone Suid-Afrikaners – en denkstigtings soos die IRV – om in die DA se sake in te meng," het Pretorius gesê.
"Deur sy plig te versuim om 'n doeltreffende en werklik liberale opposisieparty te wees, laat die DA Suid-Afrikaners in die steek."
Die IRV sê die DA moet rassistiese leiers uit die party skop, korrupsie in eie gelede uitroei, rasgebaseerde beleid staak, sy alliansie met die EFF opskort en behoorlike leiers aanstel.
Wat dink ons DA ondersteuners van die berig ?
Ek is nie 'n DA ondersteuner nie maar vind die uitlatings as dubbelle standaarde. Daar word niks van die EFF of BLF gesê nie en dit is juis hulle wat die probleem is.
Ek het twee vragie vir die IRV;
1) Wie befonds julle?
2) As julle so ongelukkig is met die DA, hoekom stig julle nie jul eie party nie? Julle dink dan klaar julle kan voorskryf aan die partye?
Ek is geen voorstaner van die DA nie, maar die IRV is nog meer IRreleVant.
Uitstekende voorstelle, al gaan dit op 'n breukspul afstuur en DA beheerde stadsrade aan die ANC afstaan. Maar liewer nou as later.
Moenie worry nie – "Moderne" liberalisme is ook besig om te faal in die res van die wereld.
Rede: Liberalisme is deur die linkses gekaap en het ontaard in Pop-politiek. Meeste wat hulself liberaal noem is eintlik libleke en ondersteun idees wat tot vermindering van vrye keuses lei.